钦定古今图书集成/明伦汇编/氏族典/第164卷 > 《廖用贤尚友录》 > 潘永基
## 钦定古今图书集成/明伦汇编/氏族典/第164卷 > 《廖用贤尚友录》 > 潘永基

按《魏书潘永基传》，“永基字绍业，长乐广宗人也。性通
率，轻财好施。为冀州镇东府法曹行参军，迁威烈将
军、扬州曲阳戍主，转西硖石戍主，治陈留、南梁二郡
事，颇有威惠。转扬州车骑府主簿，累迁虎贲中郎将、
直寝前将军，出为持节、平北将军、冀州防城都督、长
乐太守。于时葛荣攻信都，长围遏水以灌州城，永基”
与刺史元孚同心戮力，昼夜防拒，外无军援，内乏粮
储，从春至冬，力穷乃陷。荣欲害孚，永基请以身代。孚
死，永安二年，除颍川太守，迁镇东将军、东徐州刺史。
时萧衍将曹世宗、马洪武等率众来寇，永基出讨，破
之。永熙中，为征东将军、金紫光禄大夫，迁车骑将军、
左光禄大夫，寻加卫大将军，复除东徐州刺史。前后
在州，为吏民所乐。代还京帅。元象初卒，年五十六。